Skolebestyrelsens årsberetning 2025 – 2026
Kære elever, forældre og medarbejdere.

Vi har i skolebestyrelsen haft et begivenhedsrigt år med mange vigtige emner til drøftelse og mange vigtige beslutninger. Fra skolebestyrelsens arbejde i det forgange år kan blandt andet nævnes følgende:

Multibane
Etableringen af skolens nye multibane, der skal etableres på græsplænen ved stien til Albert Naurs Vej, står nu foran en snarlig realisering, hvilket er resultatet af flere års arbejde fra både skolebestyrelsens og skoleledelsens side, som startede med sikring af et økonomisk tilskud til projektet. Skolebestyrelsen har i foråret 2026 været involveret i processen med at udvælge det rette projekt, og der er i løbet af foråret indsendt en ansøgning om byggetilladelse til en multibane, der leveres af Kompan. Skolen afventer i øjeblikket den endelige godkendelse af projektet samt en eventuel nabohøring, og det er et håb hos både skolens ledelse og skolebestyrelsen, at etableringen af multibanen kan igangsættes allerede i den forestående sommerferie.

Hjertezonen
Etableringen af Hjertezonen omkring skolen har været en stor succes på den måde, at den har medført, at markant flere elever cykler, går eller tager løbehjulet i skole. Hjertezonen er aktuelt den eneste af sin slags i Aarhus Kommune og har af den grund også ført til henvendelser til skolebestyrelsen fra andre skoler, der gerne vil høre om de erfaringer, som skolebestyrelsen har gjort sig i forbindelse med Hjertezonens etablering. Hjertezonen har dog også medført en række udfordringer og problemstillinger, herunder spørgsmål om den opsatte skiltning, vanskelige oversigtsforhold og flytning af trafik til omkringliggende veje, hvilket har været til drøftelse i skolebestyrelsen efter henvendelser fra forældre og beboerne omkring skolen.

Skolebestyrelsen og skolens ledelse har været i dialog med forvaltningen vedrørende mulighederne for ændrede trafikløsninger og bedre skiltning. Skolebestyrelsen vil også fremadrettet indgå i en dialog med forvaltning med henblik på at sikre, at området omkring skolen er trygt for både skolens børn og naboer, herunder ved at få skabt et velfungerende ”drop-off-sted”. Evalueringen af Hjertezonen er en fortløbende proces i samarbejde med forældre og områdets beboere, og vi vil fortsat prioritere dette højt i det kommende skoleår. Vi har desuden fået at vide af forvaltningen, at der vil blive igangsat en egentlig evaluering af Hjertezone-projektet i det kommende skoleår.

Digital devices-politik
Skolen har i en årrække haft en velfungerende praksis, der i realiteten har gjort skolen mobilfri. Foranlediget af de kommende nationale krav til en mobilpolitik har skolebestyrelsen i det forgange år, i samarbejde med skolens ledelse og medarbejdere, formuleret et princip med en officiel politik for digitale enheder på skolen. Politikken skal fungere som en tydelig ramme, der kan hjælpe skolens medarbejdere i hverdagen og sikre forældrenes opbakning. Som en del af politikkens formulering og vedtagelse har skolebestyrelsen blandt andet drøftet vigtigheden af at håndhæve reglerne konsekvent, samt forældrenes ansvar i forhold til elevernes digitale dannelse og adgang til sociale medier.

Klassesammenlægninger
Skolebestyrelsen har i tidligere år haft fokus på processen og kommunikationen med forældre og elever, når det har vist sig, at klassesammenlægninger har været nødvendige, hvilket blandt andet mundede ud i et princip for klassedeling og -sammenlægning. Vi anerkender i skolebestyrelsen, at klassesammenlægninger kan give anledning til mange berettigede overvejelser og bekymringer hos forældre, elever og medarbejdere. Skolebestyrelsen har derfor også for de klassesammenlægninger, der blev besluttet i 2026 med virkning fra det kommende skoleår, haft fokus på en åben og konstruktiv dialog om processen for at forsøge at skabe tryghed og forståelse hos de involverede og ikke mindst for at sikre, at der også fremadrettet skabes det bedst mulige trivsels- og læringsmiljø for de sammenlagte klasser.

Økonomi
Skolebestyrelsen har i årets løb løbende fulgt op på skolens økonomi, der efter flere års underskud igen er i balance, hvilket må anses som en succes i en kommune, hvor skolernes økonomi overordnet er presset. Skolebestyrelsen har i det forgangne skoleår bakket op om ledelsens prioritering af at investere i skolens fysiske rammer, herunder ved indkøb af nyt inventar til SFO’en og nye møbler til ”rum i rummet” samt klassesæt til udskolingen. Med henblik på at sikre en sund økonomisk drift fremadrettet, har vi i skolebestyrelsens også haft fokus på at nedbringe skolens gæld samtidig med, at der sikres gode faciliteter for alle elever.

Kragelundsskolens Cykeldag
Kragelundskolens årlige Cykeldag blev i år afholdt den 27. maj 2026 og var igen en stor succes, hvor der blev cyklet på mange områder på og omkring skolen, og hvor eleverne havde mulighed for at få et tjek af deres cykler. Cykeldagen startede oprindeligt som et initiativ i trafikudvalg med skolebestyrelsens deltagelse og har stor betydning for en skole, der har som mål, at så mange elever som muligt transporterer sig selv til skolen. Skolebestyrelsen vil gerne sige en stor tak til alle de involverede medarbejdere og til de forældre, der meldte sig som vagter på dagen.

Krageredepuljen
Skolebestyrelsen har arbejdet med at undersøge, hvad skete med den Krageredepulje, der for mange år siden blev etableret som en fond, der skulle tilgodese skolen. Efter mange undersøgelser og henvendelser til forvaltningen fra både skolebestyrelsen og skoleledelsens side blev Krageredepuljens konto identificeret. Efter dialog med forvaltningen blev det bestemt, at Krageredepuljen lukkes, og at fondens aktiver realiseres, hvorefter pengene tilfalder skolen som en tillægsbevilling og således kan indgå i skolens drift. Det er skolebestyrelsens forventning, at arbejdet hermed snarligt kan afsluttes.

Et engageret elevråd
Skolens elevråd har to repræsentanter, der deltager i skolebestyrelsens møder, og elevrådet har i hele skoleåret vist stort engagement og virkelyst både i regi af skolebestyrelsen og i dagligdagen på skolen. Elevrådet er således kommet med vigtige pointer i forbindelse med skolebestyrelsens drøftelser af blandt andet Hjertezonen, skolernes nationale trivselsmåling og digital devices-politikken. Derudover får skolebestyrelsen af elevrådet et vigtig indblik i, hvad der rører sig blandt skolens elever i dagligdagen, ligesom elevrådet er involveret en lang række af de aktiviteter, der foregår på skolen, herunder fodboldturneringen, skolefesten og aktiviteterne i julemåneden. Der skal fra skolebestyrelsen lyde en stor tak til elevrådet og dets repræsentanter i skolebestyrelsen.

Tak for samarbejdet
Skolebestyrelsen vil gerne sige tak for samarbejdet til skolens ledelse, medarbejdere, elevråd, SFO-forældreråd og forældre, og vi håber at kunne fortsætte det gode samarbejde i det kommende skoleår. Hvis du har spørgsmål eller forslag til emner, som skolebestyrelsen kan engagere sig i, er du altid velkommen til at kontakte skolebestyrelsen via Aula, ligesom du er velkommen til at kontakte et af skolebestyrelsens medlemmer direkte.

Skolebestyrelsens glæder sig derudover til at byde velkommen til Julie Buhl Kornerup og Ole Møller Støvring, der indtræder i skolebestyrelsen i det kommende skoleår.

På skolebestyrelsens vegne

